袁時良霧隱齋
作者：周紫芝
朝代：宋

paragraphs: 袁侯家多文，頗似班叔皮。
厥後有仍雲，文采如當時。
流風今尚存，所恨世未知。
一官事桁楊，相處似未宜。
西齋附寒廳，花竹搖風枝。
惟因有餘日，隱几哦新詩。
願君掃秋茶，决獄稱吏師。
何必大門閭，可使高軒馳。
會當專北門，誥命司文詞。
斯文可華國，當代稱羽儀。
他時豹一斑，寧須管中窺。
時來固有待，道在亦可斯。
只今坐寒窗，相從歎兀誰。
聊呼管城輩，文字相娛嬉。